Успеси Карађорђевог устанка имали су велики утицај на национално буђење народа овог краја. 1807. године Илија Стреља подигао је устанак против Турака у власотиначком крају. У току овог устанка одиграла се битка код Дедобарског хана (хан у Дединој бари изнад Грделице). Један одред устаника Стреља је упутио према Грделици са задатком да заузме и затвори Грделичку клисуру и онемогући пролаз турским појачањима која су долазила са југа. Сава Дедобарац заузео је Грделицу и Дедобарски хан и затворио пролаз кроз Грделичку клисуру сместивши сав барут од 5 товара у Дедобарски хан. Одред Лесковачког паше напао је Дедобарца преко ноћи и у бици која се развила Турци су хицем из топа погодили слагалиште барута и дигнули хан у ваздух са његовим браниоцима. Након ове победе Турци су преузели страшне репресалије према мештанима и њиховим посеченим главама окитили мост у Грделици.